Pia Larsen (V), 1999-11-18:
En gang imellem er det jo fristende at sige: Hvad sagde vi?
Venstre har hele tiden kunnet se, at med den model for hjemmeservice, som regeringen og Folketingets flertal i sin tid vedtog, kunne det kun gå galt.
Her tænker jeg på de omfattende misbrugsproblemer, vi har været vidne til, og som der har været en tv-udsendelse om.
Jeg tænker også på, at det var klart, at når staten vil betale halvdelen af lønudgiften til at få gjort rent og klippet hæk og slået græsplæne, skulle det blive en succes, og det er jo det, der er årsagen til, at vi står her i dag.
Med hensyn til misbrugsproblemer har Venstre en kraftig mistanke om, at de måske vil blive endnu større med denne model, hvor man f.eks. tager vinduespudsning ud af ordningen.
Vi, der ved, hvordan det er at gøre rent, kan sagtens forestille os, at man bliver i tvivl om, hvor en vindueskarm begynder og hører op i forhold til et vindue, men det er jo ikke en diskussion, der skal foregå fra Folketingets talerstol.
Venstre har aldrig haft noget imod hjemmeservice som sådan.
Vi har set de store problemer, familierne har med at få ordnet de ting derhjemme med to på fuld arbejdstid og en børneflok og lang transport til arbejde osv. osv., men vi har aldrig kunnet se fidusen i, at man giver et tilskud.
Tværtimod har Venstres model været, at det skulle indrettes sådan, at man skulle have et fradrag, bl.a. fordi folk skal kunne se, hvad tingene koster.
Det er altid godt at se, hvad ting koster, uanset om man køber en billet til Det Kongelige Teater eller HT, eller man får hjemmeservice.
Når vi taler om et fradrag, taler vi om et skattefradrag, som skulle svare til, hvis man havde et andet ansættelsesforhold, havde en medarbejder i en virksomhed, hvor man selvfølgelig har fradrag for lønomkostninger.
På samme måde skulle man også kunne få fradrag for den person, man nu havde lavet en aftale med om at udføre hjemmeservice.
Vi vil også gerne væk fra den tilskudsafhængighed, der er for hjemmeservicefirmaerne.
Vi har alle sammen fået masser
af henvendelser fra hjemmeservicefirmaerne, som mener, at de kun kan overleve med deres virksomhed, hvis de får et tilskud fra staten.
Vi må sige, at det er meget i strid med Venstres tanker om selvstændighedskulturen, og jeg har faktisk medlidenhed med de virksomheder, som ikke har mere tillid til sig selv i kraft af den lovgivning, der er kommet fra regeringens side, end at de tror, de kun kan overleve i deres virksomhed, hvis de får betalt halvdelen af den timepris, de kræver.
Hele denne forklaring skulle bare til for at sige, at vi fra Venstres side såmænd ikke er imod hjemmeservicebegrebet, men at vi er absolut imod denne model og derfor heller ikke kan støtte den.
Vi støttede ikke det oprindelige lovforslag og har heller ikke i sinde at støtte dette forslag, og vi har da heller ikke været inviteret med til forhandlingerne om de ændringer, der skal indføres nu efter flertallets mening.
Dog vil jeg til sidst sige, at vi støtter meget regeringens tiltag om frit bankvalg.
Vi har længe været generet af, at en enkelt bank i Danmark har haft monopol på at håndtere betalingerne for hjemmeservice.
Vi kan godt lide, at konkurrencen sikres også her, så det kan vi naturligvis støtte.